Radoslav Danilák

Ing. Radoslav Danilák PhD. (* 28. február 1969, Prešov) je slovenský vysokoškolský pedagóg, podnikateľ, inovátor, hardvérový architekt, držiteľ štátneho vyznamenania Pribinov kríž I. triedy a ocenenia Krištáľové krídlo.

 Životopis 
Otec Michal Danilák bol vysoko aktívny funkcionár KSČ vo Východoslovenskom kraji, zastávajúci množstvo politických funkcií, vrátane lektora večernej univerzity marxizmu-leninizmu pri OV KSS v Prešove.Výsledky plodnej práce Michala Daniláka. Spravodaj UPJŠ. 1983. Dostupné online 

Radoslav Danilák zmaturoval v roku 1987 na Strednej priemyselnej škole elektrotechnickej v Prešove. Štúdium elektrotechniky dokončil na Technickej univerzite v Košiciach, kde následne ako vysokoškolský učiteľ vyučoval teóriu kompilátorov. Dosiahol tu titul PhD. v informatike a MS (Master of Science) v elektrotechnike.

V roku 1998 odišiel do USA. Tam začínal v spoločnosti Gizmo Technologies ako hlavný architekt procesora x86-64. Následne prešiel do Toshiby, kde pracoval ako procesorový architekt a spoločne so svojím tímom vyvíjal čip do PlayStation 2. V spoločnosti NVIDIA bol šéfdizajnérom čipsetu nForce4. Podieľal sa na vývoji čipu Nvidia Fermi, použitého v Číne na zostrojenie superpočítača Tianhe-1A. V roku 2006 spoluzaložil firmu SandForce, ktorá vyvinula SSD controller pre MLC flash pamäť, a v roku 2010 firmu Skyera produkujúcu sofistikovaný úložný priestor vo veľkosti škatule od pizze pre americkú armádu a tajné služby. Firmu SandForce po niekoľkých rokoch úspešne predal. V roku 2016 spoluzaložil v Silicon Valley spoločnosť Tachyum, ktorú riadi. So spoločnosťou Tachyum vyvíja širokospektrálne aplikovateľný procesor Prodigy s ambíciou vyriešiť problémy fyzikálnych vlastností čipov určených pre datacentrá a vysokovýkonné počítače s ohľadom na ekologickú udržateľnosť technologického pokroku.

Je autorom približne 220 patentov.

 Ocenenia 
Prezident Andrej Kiska mu 8. januára 2019 prepožičal vyznamenanie Pribinov kríž I. triedy za mimoriadne zásluhy o hospodársky rozvoj Slovenskej republiky v oblasti podnikania a informačných technológií. Ocenenie Krištáľové krídlo v kategórii inovácie a startupy získal 9. februára 2020.

 Referencie 

 Externé odkazy 
 Radoslav Danilák na stránkach spoločnosti Tachyum 
 Prečo Intel či AMD nedokážu to, čo sľubuje slovenský Tachyum? Vysvetľuje jeho šéf – rozhovor na portáli Živé.sk (2021)

Kategória:Slovenskí elektrotechnici
Kategória:Slovenskí podnikatelia
Kategória:Slovenskí manažéri
Kategória:Slovenskí vynálezcovia
Kategória:Laureáti Pribinovho kríža I. triedy
Kategória:Držitelia Krištáľového krídla
Kategória:Absolventi Fakulty elektrotechniky a informatiky Technickej univerzity v Košiciach
Kategória:Osobnosti z Prešova